**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.05.2022, ora 08.00 – 29.05.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 29.05.2022, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis la data de 28.05.2022, la ora 11:50, avertizarea hidrologică nr. 20, valabilă în intervalul 28.05.2022, ora 14:00-30.05.2022, ora 24:00, vizând Scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE APĂRARE, astfel:**

-**COD GALBEN**- **posibile depăşiri ale COTELOR DE ATENŢIE:**

-**în intervalul 28.05.2022, ora 14:00–30.05.2022, ora 24:00 - posibile depăşiri ale COTELOR DE ATENŢIE** pe râurile din bazinele hidrografice: Someșul Mic – bazin superior şi afluenţi bazin mijlociu şi inferior **(judeţele: Cluj și Bihor)**, Crişul Repede – bazin amonte S.H. Vadu Crişului **(judeţele: Cluj şi Bihor)**, Crişul Negru – bazin superior şi afluenţi bazin mijlociu şi inferior **(judeţele: Bihor şi Arad)**, Crişul Alb – bazin amonte S.H. Gurahonţ şi afluenţii aferenţi sectorului aval S.H. Gurahonţ **(judeţele: Hunedoara şi Arad)**, Arieş – bazin superior şi afluenţi bazin mijlociu şi inferior **(judeţele: Alba şi Cluj)**, Mureș – afluenţii aferenți sectorului aval confluenţă cu râul Târnava - amonte S.H. Radna **(judeţele: Alba, Sibiu, Hunedoara şi Arad)**, Bega – bazin amonte S.H Făget şi afluenţii aferenţi sectorului aval S.H. Făget – amonte S.H. Remetea **(judeţele: Timiş şi Arad)**, Timiş – bazin amonte S.H. Sadova şi afluenţii aferenţi sectorului aval S.H. Sadova – amonte S.H. Lugoj, Pogăniş – bazin amonte Ac. Cadar Duboz, Bârzava, Caraş - bazin superior şi afluenţi bazin mijlociu şi inferior, Nera - bazin superior şi afluenţi bazin mijlociu şi inferior **(judeţele: Caraş Severin şi Timiş)**, Cerna **(judeţele: Gorj şi Caraş Severin)**, Drincea **(judeţul Mehedinţi)**, Desnăţui **(judeţele: Mehedinţi şi Dolj)**, Jiu – bazin amonte S.H. Podari **(judeţele: Hunedoara, Gorj, Mehedinţi şi Dolj)**, Olt – afluenţii aferenți sectorului aval confluenţă cu râul Şercaia – amonte Ac. Ioneşti **(judeţele: Braşov, Sibiu, Vâlcea şi Argeş)**, Olteţ **(judeţele: Gorj, Vâlcea şi Olt)**, Argeş – bazin superior **(judeţul Argeş)**, Dâmboviţa – bazin superior **(judeţele: Argeş şi Dâmboviţa)**, Ialomiţa – bazin amonte S.H. Moroeni şi afluenţii aferenţi sectorului aval S.H. Moroeni - amonte S.H. Siliştea Snagovului **(judeţele: Dâmboviţa, Prahova şi Ilfov)**, Prahova – bazin superior **(judeţul Prahova)**.

**-în intervalul 29.05.2022, ora 14:00–30.05.2022, ora 24:00** pe râurile din bazinele hidrografice: Vișeu – bazin superior şi afluenţi bazin mijlociu şi inferior, Iza – bazin superior şi afluenţi bazin mijlociu şi inferior, Lăpuș – bazin superior şi afluenţi bazin mijlociu şi inferior **(judeţul Maramureș)**, Someșul Mare – bazin superior şi afluenţi bazin mijlociu şi inferior **(judeţul Bistrița Năsăud)**.

-**COD PORTOCALIU**-**posibile depăşiri ale COTELOR DE INUNDAŢIE în intervalul 29.05.2022, ora 18:00 – 30.05.2022, ora 12:00** pe râurile din bazinele hidrografice: Mureș –afluenţii de stânga aferenți sectorului aval confluenţă cu râul Târnava – amonte S.H. Brănişca **(judeţele: Alba, Sibiu şi Hunedoara)**, Jiu – bazin amonte S.H. Rovinari **(judeţele: Hunedoara și Gorj)**, Gilort – bazin amonte S.H. Târgu Cărbuneşti şi afluenţii aferenţi sectorului aval S.H. Târgu Cărbuneşti **(judeţul Gorj)**, Motru – bazin amonte S.H. Broşteni şi afluenţii aferenţi sectorului aval S.H. Broşteni **(judeţele: Gorj şi Mehedinţi)**, Olt – afluenţii aferenți sectorului aval S.H. Sebeş Olt – amonte Ac. Ioneşti **(judeţele: Sibiu, Vâlcea şi Argeş)**, Olteţ – bazin superior **(judeţele: Gorj şi Vâlcea)**.

Această avertizare hidrologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-****ALBA, ARAD, ARGEŞ, BIHOR, BISTRIŢA-NĂSĂUD, BRAŞOV, CARAŞ-SEVERIN, CLUJ, DÂMBOVIŢA, DOLJ, GORJ, HUNEDOARA, ILFOV, MARAMURES, MEHEDINŢI, OLT, PRAHOVA, SIBIU, TIMIŞ şi VÂLCEA*** *(20 de prefecturi)-***COD GALBEN*;***

***-ALBA, ARGEŞ, GORJ, HUNEDOARA, MEHEDINŢI, SIBIU şi VÂLCEA*** *(7 prefecturi)* ***– COD PORTOCALIU.***

**Debitele au fost, în general, în creștere** ca urmare a precipitațiilor sub formă de aversă și însemnate cantitativ căzute în interval și propagării, exceptând râurile din bazinele hidrografice: Vișeu, Iza, Tur, Crasna, Barcău, bazinul mijlociu și inferior al Someșului (aval s.h. Dej), cursul Prutului, cursurile inferioare ale Jiului, Argeșului, Ialomiței, cursurile mijlocii și inferioare ale Bistriței, Moldovei, Sucevei și afluenții Prutului superior și mijlociu, unde au fost relativ staționare.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-50%, mai mari (50-80%) pe râurile din bazinele hidrografice: Vișeu, cursul superior și mijlociu al Timișului și cursul superior al Bistriței și mai mici (sub 30% din normalele lunare) pe râurile din bazinele hidrografice: Lăpuș, Crasna, Barcău, Târnave, Bistra, Moravița, Caraș, Nera, Vedea, Bârlad, cursul Râmnicului Sărat, afluenții Trotușului, Prutului și pe unele râuri din bazinele inferioare ale Jiului, Oltului și din bazinul superior al Argeșului.

În interval au fost emise patru **ATENȚIONĂRI HIDROLOGICE** pentru fenomene imediate.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, în creștere** ca urmare a efectului combinat al precipitațiilor sub formă de aversă, cu caracter torențial și însemnate cantitativ prognozate și propagării, exceptând cursul mijlociu și inferior al Prutului, unde vor fi relativ staționare.

Sunt posibile scurgeri importante pe versanți, torenți, pâraie, viituri rapide cu posibile efecte de inundații locale, precum şi creşteri semnificative de niveluri şi debite şi posibile depăşiri ale **COTELOR DE APĂRARE** pe râurile din zonele de deal și de munte, ca urmare a precipitaţiilor sub formă de averse cu caracter torențial prognozate, fenomenele având o intensitate mai mare pe râurile din centrul, sud-vestul și sudul țării.

**DUNĂRE**

**Debitul la intrarea în ţară** (secţiunea Baziaş) în intervalul 28-29.05.2022 **a fost** **în creștere, având valoarea de 4100 m3/s,** sub media multianuală a lunii **mai (7250 m3/s).**

În aval de Porţile de Fier debitele vor fi în creștere la Gruia și în scădere pe sectorul Calafat-Tulcea.

**Debitul la intrarea în ţară** (secţiunea Baziaş) **va fi** **în creștere (4200 m3/s).**

În aval de Porțile de Fier debitele vor fi în creștere pe sectorul Gruia-Bechet și în scădere pe sectorul Corabia-Tulcea.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

**Judeţul Iași:**

Se aplică situaţia de restricţii în alimentarea cu apă pentru piscicultură la folosinţele:

\* S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricţiilor.

**A.B.A. Jiu**

Începând cu data de 17.05.2022 a fost oprită alimentarea cu apă a Barajului Valea de Pești din Priza Câmpu lui Neag (Buta) pentru efectuarea lucrărilor de înlocuire a conductei Buta-Baraj.

**2.** **Situaţia meteorologică în intervalul 28.05.2022, ora 08.00 –29.05.2022, ora 06.00**

**Administraţia Naţională de Meteorologie (A.N.M.) a emis la data de 28.05.2022, la ora 10:00, avertizarea meteorologică nr.49, valabilă în intervalul 28.05.2022, ora 12:00-30.05.2022, ora 10:00 astfel:**

**-COD GALBEN - în intervalul menționat vor fi perioade cu instabilitate atmosferică accentuată în regiunile sudice, sud-estice și centrale, iar duminică (29 mai) local și în cele nordice. Instabilitatea atmosferică se va manifesta prin frecvente descărcări electrice, averse torențiale, intensificări de scurtă durată ale vântului, vijelii (viteze de 55...75 km/h și izolat peste 80 km/h) și pe arii restrânse grindină. Cantităţile de apă vor depăşi 20...30 l/mp şi izolat 40 l/mp.**

**COD PORTOCALIU - în Oltenia, vestul și nord-vestul Munteniei și local în Carpații Meridionali, instabilitatea atmosferică va fi accentuată, iar în intervale scurte de timp, dar mai ales prin acumulare, se vor înregistra cantități de apă de 50...90 l/mp.**

Vor fi perioade în care se vor semnala și vijelii (viteze de 75...90 km/h), grindină și frecvente descărcări electrice.

Această avertizare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către prefecturile judeţelor:*

*-****ALBA, BACĂU, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLĂRAŞI, CLUJ, CONSTANŢA, COVASNA, GALAŢI, GIURGIU, HARGHITA, HUNEDOARA, IALOMIŢA, ILFOV, MARAMUREŞ, MUREŞ, NEAMŢ, PRAHOVA, SIBIU, SUCEAVA, TULCEA, VASLUI, VRANCEA şi Municipiul BUCUREŞTI*** (28 prefecturi)***-COD GALBEN;***

***-ALBA, ARGEŞ, BRAŞOV, CARAŞ-SEVERIN, DÂMBOVIŢA, DOLJ, GORJ, HUNEDOARA, MEHEDINŢI, OLT, SIBIU, TELEORMAN şi VÂLCEA*** (13 prefecturi)***-COD PORTOCALIU.***

**În ţară,** vremea a devenit instabilă începând din orele amiezii în cea mai mare parte a Olteniei și a Munteniei și pe arii restrânse în sudul Moldovei, unde au fost înnorări temporar accentuate și averse ce au avut și caracter torențial, însoțite de descărcări electrice, dar și de intensificări de scurtă durată ale vântului, iar pe raza județelor Dolj, Teleorman, Prahova și în municipiul București au fost consemnate vijelii (viteze în general de 50...70 km/h). În intervale scurte de timp sau prin acumulare, local s-au înregistrat cantități de apă de peste 15...25 l/mp și izolat peste 30 l/mp, iar în județul Dâmbovița și în unele cartiere din capitală a căzut grindină. În restul zonelor țării, dar mai ales în vest și în centru, au fost înnorări, local averse, în general slabe cantitativ, și doar izolat descărcări electrice și unele intensificări ale vântului. Valorile termice au fost în scădere semnificativă în majoritatea zonelor țării, mai ales în Banat și Crișana, unde abaterea negativă față de norme a fost și de 7...8 grade, dar s-au menținut peste normele perioadei în regiunile sudice și sud-estice. Astfel, temperaturile maxime s-au încadrat între 14 grade la Șiria (jud. Arad) și 33 de grade la Calafat. La ora 6.00, temperatura aerului avea valori cuprinse între 5 grade la Târgu Lăpuș și 18 grade la Giurgiu.

**Observaţie:** în intervalul de diagnoză au fost în vigoare 2 mesaje de **avertizare meteorologică cod portocaliu** pentru fenomene meteorologice periculoase imediate emise de către CNPM pentru Muntenia.

**La Bucureşti,** vremea a fost caldă, dar și instabilă după-amiaza și în prima parte a nopții și au fost înnorări temporar accentuate, averse ce au avut și caracter torențial, descărcări electrice, intensificări de scurtă durată ale vântului și vijelie. În unele cartiere cantitățile de apă, prin acumulare, au depășit local 15...20 l/mp și izolat 30 l/mp și a căzut grindină.

Temperatura maximă a fost de 29 de grade la Afumați și Băneasa și de 30 de grade la Filaret, iar la ora 06.00, se înregistrau 16 grade la toate stațiile meteo.

**3. Prognoza meteorologică în intervalul 29.05.2022, ora 08.00–30.05.2022, ora 8.00**

**În ţară, vremea va fi instabilă. În majoritatea zonelor țării vor fi înnorări temporar accentuate și pe arii relativ extinse frecvente descărcări electrice, averse torențiale, intensificări de scurtă durată ale vântului, vijelii (viteze de 55...75 km/h și izolat peste 80 km/h, cu precădere în sud) și pe arii restrânse grindină. În intervale scurte de timp, dar mai ales prin acumulare, se vor înregistra cantităţi de apă însemnate, ce vor depăși 20...30 l/mp, izolat 40 l/mp, iar în Oltenia, vestul și nord-vestul Munteniei și local în Carpații Meridionali, 50...90 l/mp**. Temperaturile maxime se vor încadra între 18 și 28 de grade, iar cele minime se vor încadra între 9 și 17 grade

**La Bucureşti,** vremea va fi instabilă. Vor fi perioade în care se vor semnala frecvente descărcări electrice, averse torențiale, intensificări de scurtă durată ale vântului, vijelii (viteze de 55...70 km/h) și posibil grindină. Mai ales prin acumulare, cantitățile de apă vor depăși 15...20 l/mp. Temperatura maximă va fi de 27...28 de grade, iar cea minimă se va situa în jurul valorii de 15 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**